Kanye West wil president wordKanye West (November 2019) (Foto: Evan Agostini/Invision/AP, File) Die kletsrymer Kanye West het Saterdag op Twitter gesê hy gaan deelneem aan die presidentsverkiesing in die VSA. “Ons moet nou die belofte van Amerika realiseer deur op God te vertrou, ons visie te verenig en die toekoms te bou. Ek gaan deelneem aan die VSA-presidentsverkiesing,” het West op Onafhanklikheidsdag geskryf met die hutsmerk #2020VISION. In 2018 het West, een van ŉ paar hoofstroomkunstenaars wat Trump openlik ondersteun het, aangekondig hy distansieer homself van politiek net weke ná hy ŉ “Make America Great Again”-pet gedra en sy liefde vir die president verklaar het in ŉ ongewone vergadering in die Oval Office. Ná die besoek aan die Withuis het hy gesê hy het besef hy is “gebruik” om boodskappe te versprei waarin hy nie glo nie. “Ek distansieer myself van politiek en sal ten volle fokus daarop om kreatief te wees.” Die hip hop-kunstenaar het al tydens die 2015 MTV Video Music-toekennings gesê hy wil in 2020 deelneem aan die presidentsverkiesing toe hy die Michael Jackson Video Vanguard-toekenning ontvang het. Hy het later gesê hy was ernstig, maar dat hy dit nie sal doen tot 2024 nie. Die 43-jarige musikant en entrepreneur is bekend vir sy vreemde uitsprake en dit is nie dadelik duidelik of hy regtig van plan is om deel te neem nie. We must now realize the promise of America by trusting God, unifying our vision and building our future. I am running for president of the United States ????????! #2020VISION — ye (@kanyewest) July 5, 2020